Ծնվել է 1936թ. հոկտեմբերի 23-ին, Կիրովականում (այժմ` Վանաձոր): 1956թ. ավարտել է Երևանի երաժշտական ուսումնարանի ջութակի բաժինը, 1958թ.` Երևանի գեղարվեստաթատերական ինստիտուտի դերասանական ֆակուլտետը, 1968թ.` Մոսկվայի Կինեմատոգրաֆիայի պետական ինստիտուտի ռեժիսորական ֆակուլտետը: 1956թ-ից որպես դերասան հանդես է եկել Երևանի և Արտաշատի թատրոններում: 1960թ-ից աշխատել է Երևանի հեռուստատեսությունում և կինոստուդիայում` որպես ռեժիսորի ասիստենտ: Նկարահանել է մի շարք դոկումենտալ և հեռուստատեսային ֆիլմեր, որոնց սցենարի հեղինակը ինքն է եղել` «Մարկ Շագալ», «Վինսենտ Վան Գոգ», «Մարտիրոս Սարյան», «Էդվարդ Մունք», «Ամադեո Մոդելիանի», «Սալվադոր Դալի» և այլն: Եղել է ԽՍՀՄ կինեմատոգրաֆիստների միության անդամ: Դերեր է կերտել մի քանի ֆիլմերում: Ռուսաստանի կինեմատոգրաֆիստների, Մոսկվայի գրողների և Հայաստանի թատերական գործիչների միությունների անդամ է, Հեռուստատեսության և ռադիոյի եվրասիական ակադեմիայի իսկական անդամ: Արժանացել է մի շարք մրցանակների տարբեր փառատոներում: Բնակվում է Մոսկվայում: